LANGASEM JULIA | Xplorio Gansbaai
VREUGDE VIR JULIA
"Die laaste end van die Comrades het ek meer gehuil as iets anders, nie van pyn nie, maar van hartseer omdat dit gelyk het my broer se seun, wat ook my peetkind is, Kennith Barlow, gaan nie binne die vereiste twaalf ure klaarmaak nie," vertel Julia Barlow. "Trane van blydskap het geloop toe hy wel vir 'n medalje kwalifiseer, al was dit met 'n tyd van 12:56 - 'n skrale vier minute voor die afsnytyd. Altwee van ons, asook sy meisie, Jess Osborn wat ons soos 'n engel bederf het, het behoorlik gehuil van blydskap."
Julia sê sy het haarself bederf met haar vyfstigste verjaardag met 'n vakansie in Italië en het besluit om vir haar sestigste verjaardag op 1 Junie die Comrades aan te pak. Haar kwalifiserende tyd was elf ure, een-en-vyftig minute en sy is sommer baie trots op haar medalje. "Hierdie was my tweede Comrades, met die eerste een in 2007 wat ek in 'n baie beter tyd voltooi het," sê Julia. "Tans voel ek baie goed, behalwe vir seer en stywe spiere." Julia het reeds gedurende September 2015 vir die 89 kilometer Comrades begin oefen en in Februarie vanjaar het sy vir deelname gekwalifiseer. Ondanks die sowat 22 000 deelnemers, praat Julia met groot lof van die organiseerders se puik reëlings wat deurgaans vlot verloop het.
"Ék wil baie graag almal in Gansbaai bedank vir hulle wonderlike ondersteuning, aanmoediging en gelukwense, dit het oneindig baie vir my beteken," sê sy. "Dankie ook aan Cobus Briedenhann van Health Active vir die uitstekende spierbehandeling wat ek by hom gekry het." Gansbaai Courant het verneem dat Simphiwe van Grootbos Foundation ook aan vanjaar se Comrades deelgeneem het, maar met die ter perse gaan van hierdie uitgawe is geen besonderhede nog ontvang nie.